
П О Л И Т И К А 
за 
превенция и интервенция на тормоза и насилието в ДГ „Мир“-гр. Мездра с разновъзрастова група с. Долна Кремена

І. Въведение
Настоящата политика е изработена на база следните нормативни документи:
1. Закон за предучилищното и училищното образование
2. Механизъм за противодействие на тормоза и насилието в институциите в системата на предучилищното и училищното образование.
3. Закон за закрила на детето
4. Правилник за прилагане закона за закрила на детето
5. Наредба за приобщаващото образование
6. Конвенция на ООН за правата на детето и основните принципи
7. Практически насоки за действията, които работещите в образователните институции в сферата на средното образование следва да предприемат в случай на инцидент, ситуация на насилие и в други критични случаи, протокол за докладване и последваща реакция, ДАЗД
ІІ. Същност на понятията тормоз, насилие и агресия.
„Насилие“ над дете е всеки акт на физическо, психическо или сексуално насилие, пренебрегване, търговска или друга експлоатация, водеща до действителна или вероятна вреда върху здравето, живота, развитието или достойнството на детето, което може да се осъществява в семейна, училищна и социална среда.
„Физическо насилие“ е причиняване на телесна повреда, включително причиняване на болка или страдание, без разстройство на здравето.
„Психическо насилие“ са всички действия, които могат да имат вредно въздействие върху психичното здраве и развитие на детето, като подценяване, подигравателно отношение, заплаха, дискриминация, отхвърляне или други форми на отрицателно отношение, както и неспособността на родителя, настойника, попечителя или лицето, което полага грижи за детето, да осигури подходяща подкрепяща среда.
„Сексуално насилие“ е използването на дете за сексуално задоволяване. Сексуално насилие и злоупотреба над дете според определението на Световната здравна организация е „участието на дете в сексуални действия, които той или тя не разбира напълно и за които не е в състояние да даде информирано съгласие, или за които детето не е подготвено от гледна точка на развитието си и не може да даде съгласие, или които са в нарушение на законите или социалните табута на обществото“.
„Пренебрегване“ е неуспехът на родителя, настойника и попечителя или на лицето, което полага грижи за детето, да осигури развитието на детето в една от следните области: здраве, образование, емоционално развитие, изхранване, осигуряване на дом и безопасност, когато е в състояние да го направи.
Насилието може да бъде от възрастен към дете, между деца и от дете към възрастен.
Тормозът е форма на насилие, която се определя като сбор от съзнателни негативни постъпки, които са дълготрайни, насочени към едно и също дете от страна на едно и също друго дете , група деца или възрастен. Това включва:
· Злонамерена проява, която има за цел да нарани или унижи дете;
· Извършва се от позиция на силата, като едната страна използва доминиращата си позиция за да нарани другата физически или психически, да я унизи или изолира от социалния живот на групата или семейството;
· Повтаря се многократно във времето, не е изолиран , еднократен акт на агресия;
Проявите на тормоз най-общо могат да бъдат разделени на следните основни групи:
· Физически тормоз – блъскане, щипане, разрушаване, удряне, нанасяне на болка, спъване, затваряне в някое помещение;
· Вербален тормоз – подмятания, подигравки, унижение, заплахи, обиди;
· Психически тормоз – подмятане, подиграване, закачане, омаловажаване, заплахи, изнудване, повреждане на имущество, кражба, хвърляне на вещи, заплашителни погледи, неприятелско следене;
· Социален тормоз – избягване, игнориране, изключване от дейността, одумване и разпространение  на злобни слухове, упражняване на натиск върху другите да не влизат в приятелски отношения с децата, обект на тормоз;
· „Кибер насилие“ и „Кибер тормоз“ са насилие и тормоз, които се осъществяват в дигитална среда чрез дигитални устройства. Включват създаване и разпространение на обидни, заплашителни и подигравателни визуални материали, снимки и текстови съобщения, които уронват достойнството на детето или го унижават: снимането на дете с мобилен телефон и свободното разпространяване на снимки или видеозапис без негово съгласие, кражба на самоличност/профили, обиди, разпространяване на слухове в социалните мрежи и др. Ако детето е въвлечено в рискова ситуация онлайн, това винаги има своите отражения в реалния му живот. Преживяванията за детето могат да бъдат дори по-унизителни, тъй като кибертормозът не може да бъде прекратен веднага и е достъпен до много по-голям кръг хора;
· Сексуален тормоз – представлява всяка форма на нежелано словесно, несловесно или физическо поведение със сексуален характер, имащо за цел или водещо до накърняване на достойнството на лицето, и по-специално създаване на смущаваща, враждебна, деградираща (принизяваща), унизителна или обидна обстановка. Включва измислянето на сексуализирани прякори или имена, коментари за външността на някой и подигравки със сексуално значение, неподходящо докосване, бележки и надписи със сексуално съдържание и т.н. до по-екстремни форми на нападане и насилие.
	Според чл. 7 ал. 1 и ал. 2 от Закона за закрила на детето всяко дете има право на закрила от насилие и всеки, на когото стане известно за дете, преживяло насилие, е длъжен да сигнализира органите по закрила.
Насилието обхваща широк кръг от прояви. То е явление със сериозни размери и оставя дълготрайни последици върху психичното здраве и поведение както на децата, които търпят насилие, така и на онези, които го извършват.
Агресията като акт включващ причиняване на вреда на някого или нещо е понятие, с което се означава регистър от поведения, насочени към нанасяне на вреда на другия или на себе си.
Повечето прояви на агресия се наблюдават в ситуация на защита на собствени интереси и защита на своето превъзходство, когато агресивни действия се използват като средство за достигане на определени цели. Съответно, максимално удовлетворение децата получават при достигане на желаната цел – било то внимание на връстници или привлекателна играчка – след което агресивни действия се прекратяват. По този начин, в повечето случаи на агресивни действия децата имат инструментален или реактивен характер. По същото време при някои деца се наблюдават агресивни действия, нямащи каквито и да е цели или насоки изключително причинявана на щета на другия. Например, момчето бута момичето в басейна и се смее над нейните сълзи. Физическа болка или унижение на връстници предизвиква при тези деца удовлетворение, а агресия в този случай е самоцел. Подобно поведение свидетелства за това че детето е насочено към вражда и жестокост, което разбира се предизвиква особена загриженост.
Физическият тормоз е формата, която възрастните най-често забелязват и затова често мерките за справяне обикновено са насочени именно към нея. Психическият и социалният тормоз по-трудно могат да бъдат установени, тъй като те не са така видими, а и децата, от своя страна, нямат нагласата да споделят с възрастните за своите преживявания. В много случаи социалният и психическият тормоз, като обидните думи и прякори, социалното изолиране и други се подценяват и считат за нормална част от процеса на социализация и израстване на децата. Тормозът, независимо от това как се упражнява, е деструктивен и опасен вид насилие.
	Следователно усилията за справяне с насилието от деца над деца в детската градина трябва да бъдат насочени към всички проявления на това явление, а не само към неговите физически форми.
ІІІ. Разлики между тормоз и закачки или игра между децата.
	По-голяма част от ситуациите на тормоз могат да бъдат овладени от учителите и помощник-възпитателите, а някои – от самите деца. Всяка намеса изисква внимателна преценка на ситуацията и нейната тежест. На първо място важно е да се разграничават случаите, когато не се касае за тормоз, а само за игра. За целта е необходимо да се наблюдава поведението на децата, включително и на тези, които само присъстват без активно да участват.
	1.Ако децата се закачат, бутат или блъскат или си разменят шеги, като при това се смеят, разменят си ролите и позициите и никое от тях няма видимо доминиращо положение, а околните не им обръщат особено внимание, то най-вероятно става дума за игра.
	2.Ако едно от децата е видимо напрегнато, не се усмихва, опитва се да се махне, ако ролите не се сменят, а другото дете е в постоянно доминираща позиция и това поведение привлича вниманието на околните, то най-вероятно става дума за тормоз.
	3.Ако детето не се чувства добре от закачките и подигравките, тогава поведението може да е тормоз.	
	4.Ако детето, към когото са отправени подигравките, поиска от другото дете да спре и той или тя не спират да се подиграват, тогава става въпрос за тормоз.
	5.Ако детето, което дразни, продължава отново и отново, това е тормоз.
	6.Ако дразненето е за нещо, което детето не може да промени (височина, носене на очила, тегло, атлетически способности, облекло, вид играчка и др.), тогава може да се нарече тормоз.
	7.Ако едното дете е по-силно, по-голямо на възраст или по-властно, това може да е тормоз.
	8.Ако има и други деца наоколо, които наблюдават ситуацията и се окуражават или се присъединяват към ситуацията на подигравки, това е тормоз.
Признаци, по които може да се разпознаят насилието и тормозът:
Разпознаването на физическото насилие включва следните физически и поведенчески показатели:
· различни по вид и цвят натъртвания, включително синини, постоянни или чести червени петна, включително от пръсти, насинени очи, следи от ухапване;
· неправдоподобни или объркани обяснения за травмите, включително едносрични отговори;
· безпокойство и крайности в поведението - от агресивност до пасивност;
· лоша представа за себе си – децата смятат, че са заслужили насилието;
· прекалена отстъпчивост на детето и оставяне без протест да се прави каквото и да било с него;
· влошаване на здравословното състояние, което включва прилошавания, главоболие;
· детето може да стане затворено и изолирано, да не желае да контактува с връстниците си;
· агресивно поведение и/или поведение, насочено съм привличане на вниманието;
· упорито непослушание, самонараняване;
· внезапни избухвания, които са необичайни за възрастта или за нивото на развитие на детето;
· загуба на доверие, отказ за участие в общите занимания.
Какво представлява злоупотребата с деца?
Световната здравна организация (СЗО) определя злоупотребата с деца като:
„Всички форми на физическо и/или емоционално малтретиране, сексуално насилие, пренебрегване, небрежност, търговски или друга експлоатация, водеща до действително или потенциално увреждане на здравето, оцеляването, развитието или достойнството на детето в контекста на отношение на отговорност, доверие или власт.“
Разпознаване на малтретирането.
1.Насиняване – гърди/дупе, бедра, гениталии – често това са индикатори на сексуално малтретиране. Понякога в случаи на сексуално малтретиране това може да се следи, чу детето е държано.
2.Други наранявания:
- кръгли червени изгаряния – по устата, вътрешната страна на ръцете, гениталиите – почти винаги са изкуствено причинени;
- попарване – „потапяне“ – ако няма следи от изпръскване;
- следи от ухапване – синини и следи от зъби, важен е размера на следите и детето често започва да хапе други деца;
- стари и повтарящи се фрактури – забелязани от лекар;
- разкъсана кожа под горната устна може да бъде причинено от насилствено пъхане на бебешката бутилка в устата на бебето;
- наранявания по гениталиите/ректалните части – възможни индикатори на сексуално насилие
3.Физически белези
- поднормено тегло, мръсно, миришещо дете;
- има разлика дали детето е мръсно често или никога не е чисто. Може детето да няма вода, с която да се измие;
- поднормено тегло – таблиците тегло към височина – лекарят може да забележи това. Най-ясно си личи, ако детето започне бързо да наддава, ако за кратко време е отдалечено от дома си;
4.Физически пренебрегваните и малтретирани деца имат поведенчески проблеми:
- оплакват се, търсейки внимание;
- децата на които постоянно се казва, че са глупави може да започнат да се усмихват приятелски, за да го компенсират;
- децата, които често биват унижавани са постоянно агресивни и ядосани;
- децата, които са строго контролирани ще упражняват строг контрол върху приятели и връстници
5.Поведенчески симптоми при евентуално малтретиране:
- отстъпчиво поведение;
- агресивно поведение – раздразнение, изразяване на гнева;
- незаинтересовано поведение;
- детето не вярва на никого;
- стомашни болки без причина;
- проблеми с храненето;
- уплашено дете, проблеми със съня, нощно напикаване;
5.Последици от насилието:
- засилено агресивно поведение;
- липса на емпатийност;
- засилване в изоставането – психомоторно, когнитивно, емоционално;
- обучителни затруднения следствие от изоставане в развитието;
- емоционални и поведенчески проблеми;
- затруднения в междуличностните отношения;
- асоциално поведение;
- зависимост.
ІV. Основни цели на политиката на детската градина за превенция и интервенция на насилието и тормоза:
1. Да създаде позитивна култура и климат в детската градина.
2. Да повиши осведомеността на всички участници в процеса на предучилищното образование на ниво детска градина, че насилието е неприемливо поведение.
3. Да разработи система за превенция, която създава условия за превантивна работа с възрастовата група и включва децата в образователни дейности, допълнителни дейности, мероприятия и др., които да ги запознават с различните форми на насилие и тормоз, да възпитават уважение и толерантност към различията, да развиват чувствителност към границите на другия, етика на взаимоотношенията, кое поведение е приемливо и кое – не как да се реагира при неприемливо поведение.
4. Да създаде система за интервенция като разработи и разясни съществуващи правила и процедури във връзка с всяка една проява на насилие и тормоз, вкл. по отношение на идентифициране и сигнализиране.
5. Да създаде система за предоставяне на подкрепа за пострадалите и въвлечените в ситуациите на насилие и тормоз.
6. Да развие устойчива система за изграждане на капацитет у всички заинтересовани страни в образователния процес под формата на обучителни дейности и механизми за сътрудничество.
7. Да създава механизми за проследяване на ефективността от дейностите по превенция и интервенция.
V. Принципи, ценности, философия.
Основен принцип при изграждането на политиката за противодействие на тормоза в ДГ „Мир“-гр. Мездра с разновъзрастова група с. Долна Кремена, е прилагането на цялостен подход, полагане на координирани и последователни усилия за предотвратяване на тормоза и създаване на сигурна среда за обучение и възпитание на децата. Изграждането на защитна мрежа поставя ясни граници за формирането на ценности, правила и процедури, които не допускат прояви на насилие и тормоз в детската градина. За ранното откриване на причините за насилие в детската градина, както и успешното намаляване на факторите, които са свързани със средата в детската градина и които допринасят за проявата на агресия и за утвърждаване на агресивни модели на поведение, ДГ „Мир“ работи всекидневно чрез:
· системни усилия за възпитаване у децата на социални умения и нагласи, които не допускат насилие във взаимоотношенията;
· подобряване на физическата среда в детската градина (с фокус върху занималните), която не съдържа предпоставка за изява на агресивното поведение и в същото време създава условия за формирането на групата като общност;
· работа с нагласите към активно участие в дейностите, които намаляват съревнователния елемент между децата за сметка на екипната работа и споделяне на проблеми в общността на групата, следване на последователни стъпки за подкрепа и разбиране на последиците от насилието и за справяне с неприемливото поведение на децата.
	Политиката за сигурна образователна среда се базира и на следните специфични принципи:
1.Позитивна култура и климат, които
1. приемат различието и разнообразието и се базират на принципите на приобщаващото образование;
2. дават възможност за развитие на сигурна среда, в която децата открито споделят теми, свързани с насилието;
3. насърчават взаимоотношения на уважение сред цялата общност;
4. ефективно лидерство;
5. прилагането на цялостен институционален подход;
6. споделено разбиране за насилието и тормоза и последиците;
7. подкрепа и мотивиране на децата и служителите, в т.ч. информиране, обучение, консултиране, квалификация и изграждане на капацитет за справяне с насилието;
2. Въвеждане на образователни стратегии и дейности за превенция (вкл. мерки по информиране), които:
· развиват емпатия и уважение сред децата;
· ясно адресират агресивното поведение;
· изграждане на нулева толерантност към всички форми на насилие;
· системност и регулярност при вписване, изясняване и прилагане на мерки и последващи действия в случаи на насилие и тормоз;
· координация и последователни усилия от страна на детската градина за изграждане на мрежа от взаимовръзки и взаимодействия за изграждане на по-сигурна среда;
· партньорство с родителите;
· непрекъсната оценка и проследяване ефективността на цялостната политика за превенция и интервенция на насилие и тормоз.

VІ. Политиката на ДГ „Мир“-гр. Мездра  с разновърастова група с. Долна Кремена се реализира на равнище детска градина и на равнище група, като на всяко едно от тези равнища се осъществяват дейности по превенция и интервенция (реакция).
Превенцията на тормоза включва комплекс от мерки, които имат за цел ограничаване и/или елиминиране на предпоставките и рисковите фактори, допринасящи за насилието. Превенцията поставя приоритет върху дейности на равнище група, например създаване на правила на отношения в групата, морално възстановяване на щета, тематични разговори в подходящо време, като по този начин се създава пространство за отработване на агресията чрез говорене, разиграване на ситуации, тяхното обсъждане и съответно осмисляне.
Интервенциите включват действия и мерки, които целят спиране и разрешаване на възникнала вече ситуация на тормоз, като се отчитат индивидуалните потребности на всяко дете, въвлечено пряко или косвено в ситуацията, и се прилага принципа на най- добрия интерес на детето. В по-голямата си част интервенциите включват отговора на детската градина при възникнали ситуации на тормоз.
Основни елементи на механизма за предотвратяване и противодействие на тормоза 1.Осъзнаване и оценка на проблема
· Проучване и подпомагане психичното развитие децата в системата на предучилищното образование чрез превантивни мерки и сътрудничество по прилагането на механизъм за противодействие на тормоза между децата в ДГ „Мир“ с разновъзрастова група с. Долна Кремена;
· Дейности за предотвратяване на тормоза.
2. Дейности на ниво детска градина
· В ДГ“ Мир“ с разновъзрастова група с. Долна Кремена се създава координационен съвет с ясни функции и делегирани отговорности, който да отговаря за планиране, проследяване и координиране на усилията за справяне с тормоза;
· Квалификация на учителите по темата за агресията и интервенцията при случаи на насилие над деца;
· Разработване на процедури за въвеждане на защитна мрежа;
· Контрол от страна на директора по отношение насилието между деца, агресивни отношения между учители и деца.
3. Дейности на ниво група
· За да се изгради защитната мрежа е необходимо да се поставят ясни граници, изграждане на ценности, правила и процедури, които не допускат прояви на насилие и тормоз във взаимоотношенията в детската група;
· Да се извеждат теми от учебното съдържание, свързани с формиране на ценностна система, социални умения, правила на поведение, емпатия, толерантност. Да се създават умения за екипна работа и използване на разнообразни похвати - напр. приказкотерапия , ролеви игри и други игри с правила и др.

4. Дейности с родители
На родителските срещи да се обсъждат казуси, свързани с тормоза, да се научат родителите как да реагират – без поведение на тормоз и насилие, как да комуникират с децата си без скрита агресия. Във всички случаи е необходимо родителите да бъдат уведомени за случилото се и предприетите мерки за разрешаване на ситуацията.

5. Дейности на ниво общност
· Координационният съвет съгласувано с директора на детската градина осигурява реални партньорства с външни за детската градина организации, служби и специалисти:
· Дирекция "Социално подпомагане" -– Отдел „Закрила на детето”
· Общинска комисия за БППМН ;
· МВР – Детска педагогическа стая .;
· „Център за превенция на насилието и престъпността“;
· други.

6.Правила и процедури за въвеждане на защитна мрежа
За да се изгради защитната мрежа е необходимо да се поставят ясни граници, изграждане на ценности, правила и процедури, които не допускат прояви на насилие и тормоз във взаимоотношенията между децата.
Действия за справяне с установен тормоз:
· По-голямата част от ситуациите на тормоз могат да бъдат овладени от учителите, а някои от самите деца. Всяка намеса изисква внимателна преценка на ситуацията и нейната тежест. Ако се касае за приятелска игра, учителят може да се намеси, за да предупреди децата да внимават да не се наранят.
· Важно е да не бъдат омаловажавани и първите прояви на влошаване на отношенията между децата и поведение, което е неприемливо. Необходимо е още при най-малките сигнали и съмнения за тормоз да се предприемат стъпки, за да се предотврати ескалация на насилието и да се изпрати ясно послание, че такова поведение няма да бъде толерирано. Вниманието трябва да бъде насочено както към проявите на физически тормоз, така и към неговите социални и психологически форми.

Приложения към Политиката за превенция и интервенция на тормоза и насилието:
1.Ред за действие на персонала при инциденти, агресивни прояви сред децата и неприемливо поведение в детската градина.
2.Ред за подаване, приемане и разглеждане на жалби, сигнали и оплаквания. Регистър на вписването им.
3.Ред за подаване и приемане на сигнал за дете в риск.

Настоящата Политика за превенция и интервенция на тормоза и насилието е обсъдена и приета на заседание на общо събрание с протокол № 8/19.03.2025 г., решение № 1 , на заседание на педагогически съвет с протокол № 9/18.03.2025 г., решение № 9,  на заседание на обществен съвет с протокол №……/……..2025 г. и утвърдена със заповед на директора № 272/21.03.2025 г.

